b'\n_START_ARTICLE_\nMondo-dokumentti\n_START_PARAGRAPH_\nMondo-dokumentti on usein seksiin, v\xc3\xa4kivaltaan ja \xc5\xa1okeeraavaan sis\xc3\xa4lt\xc3\xb6\xc3\xb6n keskittyv\xc3\xa4 dokumenttielokuva tai dokumenttielokuvan rakennetta noudattava muuntyyppinen eksploitaatioelokuva, joka saattaa sis\xc3\xa4lt\xc3\xa4\xc3\xa4 lavastettuja kohtauksia. Yleens\xc3\xa4 se mainostaa itse\xc3\xa4\xc3\xa4n ennenn\xc3\xa4kem\xc3\xa4tt\xc3\xb6m\xc3\xa4n rohkealla sis\xc3\xa4ll\xc3\xb6ll\xc3\xa4\xc3\xa4n. Tyypillisi\xc3\xa4 mondo-elokuvan aiheita ovat muun muassa alastomuus, el\xc3\xa4inten ja ihmisten k\xc3\xa4rsimys sek\xc3\xa4 luonnonkansojen raakalaismaisina pidetyt tavat. Usein elokuvat sis\xc3\xa4lt\xc3\xa4v\xc3\xa4t uutis- ja dokumenttipaloja eri puolilta maailmaa._NEWLINE_Ensimm\xc3\xa4isen\xc3\xa4 mondo-elokuvana pidet\xc3\xa4\xc3\xa4n IMDB:n mukaan vuonna 1949 valmistunutta ranskalaista elokuvaa Le Sang des b\xc3\xaates. Nimen mondo-dokumentti tyylilaji sai italialaisista 1960-luvun \xc5\xa1okkidokumenteista Mondo Cane \xe2\x80\x93 kova maailma (ohj. Gualtiero Jacopetti, Paolo Cavara ja Franco Prosperi, 1962) ja Mondo cane n. 2 (1963). Jacopetti ja Prosperi tekiv\xc3\xa4t viel\xc3\xa4 rajumman \xc5\xa1okkidokumentin Hyv\xc3\xa4sti Afrikka (Africa addio, 1966), joka kiellettiin Suomessa aluksi kokonaan, mutta tuotiin sitten leikattuna ensi-iltaan 1968. Yle Teema esitti sen leikkaamattomana Kino Into -sarjassaan 2003. Heid\xc3\xa4n seuraava saman tyylin elokuvansa oli Hyv\xc3\xa4sti ihminen (Addio zio Tom, 1971)._NEWLINE_Erityisen pahamaineinen mondo on Faces of Death (1978). Se tuotti ohjaaja John Schwartzin mukaan yli 30 miljoonaa dollaria siit\xc3\xa4 huolimatta, ett\xc3\xa4 levisi videokopioina tyypillisesti nuoren katsojakunnan piiriss\xc3\xa4 ymp\xc3\xa4ri maailmaa._NEWLINE_Mondo-dokumenttien tyyli\xc3\xa4 jatkoivat 1970- ja 1980-lukujen taitteessa n\xc3\xa4hdyt Romano Vanderbesin Amerikka-dokumenttielokuvat T\xc3\xa4m\xc3\xa4 on Amerikka (This is America, 1977) ja T\xc3\xa4m\xc3\xa4 on Amerikka, osa 2 (This is America part 2, 1980). Ne nousivat 159\xc2\xa0367 ja 130\xc2\xa0180 katsojallaan kaikkien aikojen katsotuimpien elokuvateattereissa esitettyjen dokumenttielokuvien joukkoon Suomessa. Niidenkin, kuten useimpien mondo-elokuvien, dokumenttimaisuus on kuitenkin kyseenalainen, koska mondo-elokuvissa monet dokumentaarisiksi v\xc3\xa4itetyt kohtaukset vaikuttavat n\xc3\xa4ytellyilt\xc3\xa4 ja lavastetuilta.'